VS001489
Datum: 2001-05-21T02:00:00.000+02:00
datum_sodbe_i_stopnje: 2002-06-04T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - zmanjšanje življenjske aktivnosti
skupina: poškodbe rok in ramenskega obroča in njihove posledice
fischer: lahki primeri
odskodnina: 2.500.000,00 SIT
opombe: II Ips 729/2005 Reviziji tožeče stranke je bilo delno ugodeno glede odškodnine za duševne bolečine zaradi zmanjšanja življenjskih aktivnosti in za strah (odškodnina za ZŽA je bila iz 800.000,00 SIT zvišana na 1.500.000,00 SIT, odškodnina za strah pa iz 300.000,00 SIT na 400.000,00 SIT).
sodisce: Vrhovno sodišče

## Oškodovanec

**Spol:**

ženska

**Starostna skupina:**

od 30 do 35 let

Akademska glasbenica - violinistka.

## Škodni dogodek

Prometna nesreča.

## Poškodba

Zvin v predelu levega spoja zapestja in dlančnice levega palca z udarnino desne podlahti ter stisk prsnega koša v zgornjem delu leve strani prsnega koša in prsnice.

## Telesne bolečine

600.000,00 SIT Trajne hude bolečine 1 dan po poškodbi, nato so se bolečine, ko je dobila imobilizacijo, zmanjšale. V času le-te je imela občasne lažje bolečine. Po odvzemu mavca, pa je trpela še srednje močne občasne bolečine pri razgibavanju in fizikalni terapiji 10 dni in občasne lažje bolečine še nadaljnjih 14 dni.

#### Ambulantno zdravljenje

Zdravljenje je potekalo ambulantno. Večkrat je bila na pregledih pri specialistih kirurgih, fiziatru in izbranem zdravniku.

#### Rehabilitacija

Izvajala je fizikalno terapijo.

#### Nevšečnosti med zdravljenjem

Približno 3 tedne je nosila imobilizacijo palca leve roke, sprva z opornico, nato pa z mavcem. Bila nesposobna za delo 9 tednov. V času zdravljenja je bila večkrat podvržena rentgenskemu slikanju, aplikaciji obkladkov. Jemala je zdravila proti bolečinam.

## Strah

400.000,00 SIT Zaradi bolečin v levem zapestju in desni podlahti je ob škodnem dogodku utrpela primarni strah, ki ga je prestajala zaradi bojazni, ali bo lahko igrala violino oziroma ali jo bo še lahko igrala v prejšnjem obsegu. Ta strah je bil intenzivnejši zaradi okoliščine, ker je oškodovanka profesionalno usposobljena za violinistko ter ker je za to dejavnost potrebna popolna in neboleča gibljivost prsta, predvsem palca leve roke. Sekundarni strah se je nato pojavil v času zdravljenja, zaradi intenzivnega popoškodbenega zdravljenja z imobilizacijo. Najprej se je izražal kot zaskrbljenost v zmerno močni obliki, nato pa kot zaskrbljenost v blažji obliki in je trajalvse do konca zdravljenja.

## Zmanjšanje življenjske aktivnosti

1.500.000,00 SIT 5% zmanjšanje življenjskih aktivnosti. Levo zapestje ni več popolnoma iztegljivo, ampak je iztegljivost v lažji obliki omejena. Boleč je predel baze I. dlančnice na pritisk. Palec lahko v celoti odroči, le da je priročenje ali opozicija pri mezincu zmanjšana v skrajni legi in tudi boleča. Prav tako je v lažji obliki omejen tudi upogib sklepa med dlančnico in osnovnim členkom palca leve roke, vendar pa je grobi prejem leve roke mogoč, prav tako je tudi nemoten pincetni prijem. Groba moč oprijema leve roke je čvrsta, le da pri stisku navaja bolečine v predelu baze dlančnice levega palca. Lažje je omejena gibljivost pri dvigovanju levega zapestja, pri približevanju palca proti mezincu in pri upogibu osnovnega členka palca. Vse te motnje gibljivosti vplivajo na oškodovankino profesionalno udejstvovanje v poklicnem delu, saj je violinistka in pedagog na področju violinske vzgoje ter igra violino v ansamblu. Trajno zmanjšanje življenjskih aktivnosti je nastopilo predvsem na področju njenega poklicnega dela. Za opravljanje dela potrebuje več energije, volje, pa tudi več časa.

---

ZOR člen 200, 203